ברוק לופז ייעדר כחודש וחצי - וואלה! ספורט
ברוק לופז ייעדר כחודש וחצי
סנטר הנטס סובל משבר מאמץ ויחמיץ לראשונה בקריירה משחק ליגה. סטיבנסון מצטרף לסגל, דאלמבר סיכם לשנתיים ביוסטון
מערכת וואלה! ספורט יום חמישי, 22 בדצמבר 2011, 21:28
בשורות רעות לנטס. לופז (צילום: AP)
ניו ג'רזי נטס אמנם סומנה כאחת מהקבוצות המעניינות במזרח, אבל היום היא ספגה מהלומה עת נודע שהסנטר ברוק לופז סובל משבר מאמץ והוא יצטרך לנוח תקופה של ארבעה עד שישה שבועות. לופז נפצע הלילה במהלך משחק ההכנה נגד ניו יורק ניקס (88:82).
לופז היה הקלעי הבולט של הנטס בעונה שעברה עם 20.4 נקודות למשחק, אליהן הוסיף גם שישה ריבאונדים למשחק. אחרי ארבע עונות בליגה, בהן הוא לא החמיץ משחק, הוא צפוי לפספס חלק נכבד מפתיחת העונה.
בינתיים, הנטס החתימו את הגארד הוותיק דשון סטיבנסון (30, 1.96) עבורו תהיה זו קבוצה חמישית בקריירה. סטיבנסון שיחק אשתקד בדאלאס והעמיד ממוצעים של 7.7 נקודות -2.2 ריבאונדים ב-52 משחקים. לפני כן שיחק ביוטה, אורלנדו ו-וושינגטון.
* הסנטר סמואל דאלמבר סיכם ביוסטון על חוזה לשנתיים בו ירוויח 13.7 מיליון דולר. הרוקטס יוכלו לקנות את חוזהו בעונה השנייה תמורת 1.5 מיליון דולר.
* צ'אק הייס קיבל מהרופאים רשות לשחק אחרי שסקרמנטו קינגס הפרה את החוזה איתו בגלל חשש שהוא סובל מבעיות לב. הגארד בן ה-28, ששיחק ביוסטון רוקטס מאז 2006, מחפש קבוצה חדשה אבל סביר להניח שיחתום מחדש אצל הקבוצה מבירת קליפורניה.
צפו בתקצירי משחקי הלילה ב-NBA